
Uusi Kirkko


Osa vihkiäiskantaatista 20.8.1950


On noussut kunnahilleen


uusi kirkko,


ylenee ylvähänä risti sen.


taivasta tavoitellen


korkeuksista,


kuin aatos ainaisesti ihmisen.


--------


Nyt kutsuu kansaa jälleen


juhlakellot,


soi malmin ääni kyliin kaukaisiin,


ja soinnut vyöryy


kirkon kiviholviin,


jää väreilemään hiljaa urkuihin.


Paistaapi Herran päivä alttarille


kuin ennen hopeoissa kimmeltäin


kumartuu kirkkokansa kiitoksehen:


vaikk’ kaikki meni,


sinun armos jäi.


Annikki Kariniemi-Villamo









Saatteeksi


Lapin sota aiheutti Rovaniemellä ennen näkemättö-män tapahtumien vyöryn, väestön evakkomatkat ja jälleenrakentamisen vaivat. Lähes kokonaan tuhottu kauppala nousi tuhkasta uskomattoman nopeasti. Rovaniemen uudesta kirkosta, joka valmistui jo v.1950, tuli Lapin jälleenrakentamisen symboli.


Minua pyydettiin kertomaan eräässä tilaisuudessa Rovaniemen kirkosta ja sen tunnetusta freskosta. Sen innoittamana kirjoitin tämän tekstin. En voinut sivuuttaa Lapin sodan vaikutusta kotiseutuni elämään.


Varsin vähälle huomiolle jäänyt viime sodan vaihe on hyvä palauttaa mieliin tänä merkkivuotena 2025, jolloin viime sotien päättymisestä tulee kuluneeksi 80 vuotta. Muistelemalla menneitä vuosia, voimme kunnioittaa aikaisempien sukupolvien uhrimieltä ja ponnistuksia paremman elämän puolesta. Me sodan jälkeinen sukupolvi olemme voineet rakentaa omaa ja yhteistä elämää itsenäisessä Suomessa.


Olen koonnut tämän seurakunnan elämästä kertovan muisteluksen liitteenä mainituista lähteistä, isäni Pentti J.P. Seppäsen kirjoituksista ja muistiinpanoista sekä lapsuuden kotini muistoista ja päiväkirjoista.


Rovaniemen kirkon vaiheet liittyvät läheisesti omaan ja lapsuuden perheeni elämään. Kerron sen vuoksi tapahtumia myös henkilökohtaisesta näkökulmasta. Haluan omistaa tämän kertomuksen kaikille asiasta kiinnostuneille, mutta erityisesti sisaruksilleni ja lapsilleni perheineen muistoksi noista ajoista.


Lapsuuteni kotiseurakunta on tullut uudelleen läheiseksi tutkiessani taakse jääneitä vuosia ja myös sen vuoksi, että vävyni Ilari Kinnunen Kaija -tyttäreni kanssa jatkavat vanhempieni ja isovanhempieni työtä rakkaassa muistossa olevassa seurakunnassa ja voimakkaasti kehittyvän Rovaniemen elämänpiirissä.


Oulunsalossa Kalevalan päivänä 28.2.2025


Markku Seppänen



[image: ]



Rovaniemeä v.1938 ennen Lapin sotaa. Etualalla Konttisen talo, joka toimi ennen sotaa Kemi-yhtiön pääkonttorina. Tämä kartano räjäytettiin sodassa ensimmäisenä 10.10.1944. Lapin Kansan arkistokokoelma.

Rovaniemi ennen sotia. Kuva Valtakadulta, jolla sijaitsi merkittäviä liikerakennuksia. Rovaniemen seurakunnan arkisto.










Lapista sodan päänäyttttämö  


Sotien aika ja erityisesti Lapin sota on vaikuttanut rovaniemeläisten elämään hyvin merkittävästi. Lapin sodan päättymisestä tulee huhtikuussa 27.4. 2025 kuluneeksi 80 vuotta. Tämä ei tunnu minusta kovin pitkältä ajalta. Sota-aika Suomessa päättyi vain neljä ja puoli vuotta ennen syntymääni, joten sen merkitys on tuntunut myös minun elämässäni.


Vähän Lapin sodan päättymisen jälkeen maailmalta kuultiin, että Hitler oli 30.5.1945 kuollut bunkkerinsa työhuoneessa. Natsi-Saksa luhistui lopullisesti 8.5. Tällöin yli viisi vuotta kestänyt valtavasti uhreja vaatinut toinen maailmansota päättyi liittoutuneiden voittoon.


En saa silmistäni ja korvistani pois sitä, kun pikkupoikana 50-luvulla seisoin Väinö Aaltosen patsaan äärellä sankarihaudalla. Tummiin pukeutuneet kaatuneiden omaiset ja sankarivainajia kunnioittava muu väki lauloivat vakaumuksellisesti soittokunnan säestyksellä kansalliskirjailija Runebergin virttä: ”On isät täällä taistelleet ja uskoneet ja toivoneet, me saimme saman asunnon ja samat vaiheet meidän on.” Sadat kuolleiden sotilaiden valkeat ristit ja kukilla koristellut haudat olivat suurena peltona vieressämme.


Suomalaiset tekivät venäläisten kanssa jatkosodan jälkeen aseleposopimuksen 4.9.1944. Se edellytti, että saksalaisten, entisten aseveljien oli poistuttava Suomesta viimeistään 15.9. Aluksi toivottiin, että siirtyminen olisi ollut rauhanomainen. Suomalaisille oli kuitenkin varsin pian selvää, että sopimusehdon täyttäminen noin nopeassa aikataulussa ei ollut mahdollista.


Jatkosodan päättänyt Moskovan rauhansopimus allekirjoitettiin 19.9. Se edellytti saksalaisten aseistariisumista. Sopimusta valvomaan tuli Neuvostoliiton asettama valvontakomissio. Tämäkään rauhansopimus ei taannut Suomelle vielä lopullista rauhaa. Se tuli vasta toisen maailman sodan päättymisen yhteydessä.


Saksalaisten asuttama Lappi


Saksalaiset taistelivat rinnallamme suuren ateistisen vihollisen pyrkiessä valloittamaan Suomen. On joskus arvioitu, että saksalaisten läsnäolo, sotamateriaalin hankinta ja muu apu sekä infrastruktuurin luovuttaminen sotilaille oli suomalaisille erittäin raskas taloudellisesti. Myös elintarvikkeet, polttoaineet ja majoitus veivät osansa. Yhteistyötä on kuitenkin vaikea muuttaa rahaksi. Suomalaisilla oli kyse itsenäisyyden säilyttämisestä, jossa saksalaiset olivat tukena. Raskaissa taisteluissa talvi- ja jatkosodassa kaatui lähes 100 000 suomalaista ja n. 200 000 haavoittui.


Jatkosodan päättyessä Lapissa oli n. 200 000 saksalaista sotilasta. Se oli suuri määrä, kun muistetaan, että kanta-asukkaita koko Lapissa oli tuolloin n. 150 000 asukasta. Rovaniemen kauppalassa oleskeli vuosien 1942–1944 aikana arviolta jopa 15000 saksalaista sotilasta.


Saksalla itsellään oli Lapissa omat sotasuunnitelmansa ja vetäytymissuunnitelmansa. Tarkoitus oli katkaista liittoutuneiden Muurmannin rata, joka oli tärkeä kuljetusreitti. He halusivat ottaa hallintaan myös Petsamon ja Kirkkoniemen.


Neuvostoliiton tavoitteena oli rauhansopimuksessa puolestaan sitoa saksalaiset joukot suomalaisten kanssa taisteluihin, jotta päärintamilla olisi helpompaa ja ettei heitä olisi voitu siirtää Petsamon ja Kirkkoniemen suuntaan, jossa taistelut olivat käynnissä saksalaisten ja puna-armeijan välillä.


Evakkomatkat alkavat - Rautatieasema solmukohtana


Rovaniemen rautatieasema oli koko sodan aikana saksalaisen sotilasliikenteen ja huollon solmukohtana. Sinne saapui päivittäin lukuisia junia, jotka toivat mukanaan sotilaiden lisäksi mm. panssarivaunuja, tykkejä, autoja ja muita sotatarvikkeita.


Lapin sodan uhatessa aloitettiin evakkomatkat Lapista huhtikuussa 1944. Kaikkien oli lähdettävä Rovaniemeltä 16.9 mennessä. Suurin pelko evakkoon lähdettäessä taisi olla siitä, että venäläiset miehittävät Suomen. Saksalaiset aluksi jopa avustivat siirtymistä evakkomatkalle.


Tosiasiassa Rovaniemeltä viimeiset lähtivät evakkoon vasta 22.9. Päivittäin jopa 20 junaa ja yhteensä 620 junavaunua kuljetti evakkomatkalaisia tavaroineen Rovaniemen kautta. Koko Lapista evakuoitiin n.108 000 ihmistä muualle Suomeen ja Ruotsiin. Ruotsiin evakuoitiin arviolta n.60000 henkeä.


Rovaniemen kauppalasta ja maalaiskunnasta evakkomatkalle lähti n.24000 asukasta, joista yhteensä n.20000 ohjautui Ruotsiin. Heistä n.5000 oli kauppalan asukasta. Evakkoon lähtivät yhdessä myös äitini, Laina-mummo ja minun kaksi sisartani, Terttu ja Sinikka sekä Pertti-veljeni.


Äitini kertoi meille yhden matkan paineita keventä-vän tarinan. Ihmiset olivat raskasilmaisessa täpötäyteen ahdetussa junassa pahoinvoivia, surullisia ja masentuneita. Viisivuotias Terttu aisti silloin vakavan tilanteen ja nousi yhtäkkiä matkalaukun päälle seisomaan ja sanoi voimakkaalla äänellä: ”Olkaa hyvä ja naurakaa”!

Me lähdimme evakkomatkalle. SA-kuva.

Tavarapaljoutta Rovaniemellä radan varrella 17.09.1944.

Evakkojen matkatavaroita Rovaniemen asemalla. SA-kuva


Saapuminen Ruotsin Jörniin - PikkuRovaniemelle


Suomen ja Ruotsin rajalla kirjattiin kaikkien henkilö-tiedot. Sen jälkeen tehtiin lääkärintarkastukset ja lapset rokotettiin. Evakkoon lähtijät riisuivat vaatteensa ja heidät ohjattiin ruotsalaisten sotilaiden valvoessa täisaunoihin. Vaatteet vietiin täikäsittelyyn ja niitä jouduttiin odottelemaan. Tämä oli monien evakkoon menneiden mielestä ikävään muistoon jäänyt kokemus. -Kahden viikon mittaisen karanteeriasumisen jälkeen tulijat ohjattiin varsinaisille asumapaikoilleen.

Koulu Frostkågessa, jossa perheemme asui. Kuva Jarmo Seppänen.


Meidän perheessämme vain lapset rokotettiin ja muilta tarkastuksilta vältyttiin. Tämän jälkeen heidän asuinpaikakseen tuli aluksi Älvsby, josta matka jatkui Frostkågeen. Siellä perheemme sai asua aluksi erään ystävällisen opettajaperheen kodissa ja sitten samassa yhteydessä olevan koulun yläkerrassa. Evakkolaisten palvelut olivat Jörnissä, joka sijaitsee Skellefteåsta luoteeseen.

